ትውልዱ የተጋረጡበትን አደጋዎች ለመመከት አንድነቱን እንዲጠብቅ ጥሪ ቀረበ
 አዲስ አበባ፦
ይህ ትውልድ በዘመኑ
የተጋረጡበትን ጉልህ አደጋዎች
በፍፁም ህብረ ብሔራዊነት
ለመመከት ከምንጊዜውም በላይ
አንድነቱን አንዲጠብቅ የትግራይ
ብልፅግና ፓርቲ ከፍተኛ
አመራር ዶክተር አብረሃም
በላይ  ጥሪ አቀረቡ። በሀገር ብሔራዊ ጥቅም ላይ እጃቸውን ለማስገባት የሚንቀሳቀሱ ኃይሎችን አጥብቆ እንዲኮንንም አሳስበዋል።የግንቦት 20 በዓልን በማስመልከት ዶክተር አብረሃም በላይ ባስተላለፉት መልክዕት እንዳስታወቁት፣ ይህ ትውልድ በዘመኑ የተጋረጡበትን ጉልህ አደጋዎች በፍፁም ህብረ ብሔራዊነት ለመመከት ከምንጊዜውም በላይ አንድነቱን እንዲጠብቅና የነገዪቱን ሰላማዊት፣የለማችና በአንድነቷ የጠነከረች ኢትዮጵያን ለመጪው ትውልድ ለማስተላለፍ አበክሮ በመስራት የድል ብስራቱን ወደ አዲስ አውድ እንዲያሸጋግር ጥሪ አቅርበዋል።የአገራችን ሕዝቦች በትውልድ ቅብብሎሽ በታሪክ ካጋጠሟቸው የሉአላዊነት አደጋዎችና ዘርፈ ብዙ ፖለቲካዊ፣ ማሕበራዊና ኢኮኖሚያዊ ችግሮች በሕይወት መስዋዕትነትም ጭምር በተከፈለ ውድ ዋጋ አልፈው የዛሬዪቱን ኢትዮጵያ አስረክበውን በክብር አልፈዋል ያሉት ዶክተር አብረሃም፣ ሀገራችን በዘመናት ሒደት ያጋጠሟት እነዚህ ልዩ ልዩ ፈተናዎች ለእያንዳንዱ ትውልድ ልዩ የዚያ ዘመንና ትውልድ ታሪካዊ ተልዕኮዎችና የቤት ሥራዎች መሆናቸውን ስንገነዘብም የአሁኑ ትውልድ ዘመኑን መርምሮና ዋጅቶ ሊፈፅማቸው ስለሚገቡ ዘመን ተሻጋሪ የታሪክ ተልዕኮዎቹ ቆም ብሎ ሊጠይቅና ሊያስተውል እንደሚገባው በመገንዘብ ነው ብለዋል።
የግንቦት 20 በዓል አከባበር ፋይዳና ተምሳሌትነትም በአብዛኛው በታሪክ በተለምዶ የ60 እና የ70ዎቹ ትውልድ ተብሎ የሚታወቀው ትውልድ በሕዝቦች ላይ ይደርስ የነበረውን የመብት ረገጣ፣ ጭቆና፣ ግፍና አፈና ለመቀልበስ ዘመኑ የሰጣቸውን ታሪካዊ ተልዕኮ በመስዋዕትነት በመወጣት የፈፀሙትን ታሪካዊ ገድል በክብር የምንዘክርበትና የመስዋዕትነቱንም ፍሬ ለሕዝቦች መብት መከበርና ጥቅም መረጋገጥ ባስገኘው ተጨባጭ ውጤት ላይ እውነተኛ የህሊና ዳኝነት እየሰጠን ሊሆን እንደሚገባ አመልክተዋል።ይህ ትውልድም በዚህ ዘመን ልዩ የሆነ የታሪክ ተልዕኮ ያለው ነው ያሉት ከፍተኛ አመራሩ፣ ከፊቱም በርካታና ውስብስብ ችግሮች እንደተደቀኑበት ጠቅሰዋል። በተለይም ሁለንተናዊ ቀውስ በዓለማችን ብሎም በሀገራችን በማስከተል የሚገኘውና በፍጥነት በመዛመት ላይ ያለው የኮሮና ቫይረሰ ወረርሸኝ ትልቅ የአደጋ ስጋት መሆኑን ጠቅሰዋል።በሽታው በሀገራችን ከተከሰተበት ጊዜ ጀምሮ በአስቸኳይ ጊዜ አዋጅ የተደገፉ ልዩ ልዩ የመከላከልና ስርጭቱን የመቆጣጠር እርምጃዎች በመንግሥት በኩል ቢወሰዱም አጥጋቢ ውጤት ባለመገኘቱ ሌሎች ጠንከር ያሉ እርምጃዎች መውሰድ የምንገደድበት ሁኔታ ውስጥ እንደምንገኝ መንግሥት ይፋ ማድረጉን ጠቁመው፣ ይህ የህልውና ስጋት የሆነብን ችግርም ከምንጊዜውም በላይ የበለጠ መረዳዳትና የጋራ አቋም የሚፈልግ ነው ብለዋል። በመንግሥት በኩል ከሚወሰዱ
እርምጃዎች በተጨማሪ ኅብረተሰቡ
ግንዛቤውን በማጥራት በመንግሥትና
ሌሎች የተረጋገጡ ምንጮች
የወረርሽኙን ስርጭት ለመቆጣጠርና ለመከላከል
የሚሰጡ የጥንቃቄ ምክሮችን
ማድመጥና ያለመታከት መተግበር
እንደሚያስፈልግ መክረዋል።ይህ ትውልድ በሌላ ግንባር ከከፈታቸው የጥቃት ርምጃዎች አንዱና ዋነኛው የታላቁ የሕዳሴ ግድብ ፕሮጀክታችን ግንባር ቀደም ተጠቃሹ እንደሆነ ያመለከቱት ዶ/ር አብረሃም ፣ በዚህ የትግል አውድም ሕዝባችን ከጅማሬው አንስቶ ለፕሮጀክቱ የከፈለውና በመክፈል ላይ የሚገኘው መስዋዕትነትም በታሪክ በመጪው ትውልድ የሚወሳ እንደሆነም አመልክተዋል።የግድባችን ጉዳይ በአሁኑ ወቅት ከተለያዩ አቅጣጫዎች የሚሰነዘሩ ግልፅና ስውር ትንኮሳዎች ቢኖሩበትም ሕዝብና መንግሥታችን ርትዕ ሕግና ፍትሐዊ የጋራ ተጠቃሚነትን ለማያረጋግጡ ድምፆች ጆሮ ሳይሰጥና ሳይዘናጋ በመሬት ላይ ያለውን ነባራዊ ሀቅ በተግባር ለመቀየር የመጨረሻው ምዕራፍ ላይ ይገኛል ብለዋል።መላው ሕዝባችን ይህንን ጉዳይ በልዩ ትኩረት እንዲከታተለውና በሀገር ብሔራዊ ጥቅም ላይ እጃቸውን ለማስገባት የሚንቀሳቀሱ ኃይሎችን አጥብቆ እንዲኮንን አሳስበዋል። የግንቦት 20 በዓልንና የበዓሉን ትርጉም በማጣጣም ሕዝባችን ዘመን ተሻጋሪ ደማቅ ታሪክ በድጋሚ እንደሚፅፍ ያለኝን ጠንካራ እምነት ስገልፅ በዓሉ የደሰታና የሰላም እንዲሆንልን ከልቤ በመመኘትም ጭምር ነው ብለዋል።አዲስ ዘመን ግንቦት 21 ቀን 2012 ዓ.ም በጋዜጣው ሪፖርተር